Îmbrăcat la costum, cu cravată la gât, Dacian Cioloş a intrat într-un hotel din Capitală, unde avea loc o conferinţă internaţională organizată de Institutul Aspen. În hol se afla un grup de tineri care pedalau în cadrul unui eveniment de cycling organizat în scopuri caritabile - strângere de fonduri pentru reamenajarea terenului de sport din satul SOS Satele Copiilor din Bucureşti.

Premierul a făcut câteva fotografii cu organizatorii, după care s-a urcat pe o bicicletă şi a început să pedaleze.

''Nu am mai făcut asta de dimineaţă. Am reglat mai greu bicicleta'', le-a spus Dacian Cioloş jurnaliştilor prezenţi.

După câteva minute, premierul le-a urat succes celor implicaţi şi s-a îndreptat către evenimentul oficial la care era invitat.